ኢሶዴፓና ኢዜማ የሰላምና የደኅንነት ዕጦት አሳሳቢ ደረጃ ላይ መድረሱን አስታወቁ
የኢትዮጵያ ሶሻል ዴሞክራቲክ ፓርቲ (ኢሶዴፓ) እና የኢትዮጵያ ዜጎች ለማኅበራዊ ፍትሕ (ኢዜማ)፣ በኢትዮጵያ የሰላምና የደኅንነት ዕጦት አሳሳቢ ደረጃ ላይ መድረሱን አስታወቁ፡፡ አብሮነትን የሚሸረሽሩ ዕርምጃዎችና ቅስቀሳዎች ለማመን በሚያዳግት ሁኔታ መንፀባረቅ መጀመራቸው፣ በሁኔታዎቹም ላይ የመንግሥት ዝምታ በእጅጉ እንዳሳሰበው ኢሶዴፓ አስታውቋል፡፡ኢሶዴፓ የአገሪቱ ሁኔታ አሳስቦኛል ያለው የዜጎችን ሰብዓዊና ሕጋዊ መብቶች፣ ሰላምና ደኅነነት ማስከበር የመንግሥት ተቀዳሚ ተግባር መሆኑ እየተዘነጋ የግጭቶችና የመከፋፈል ሥጋቶች መስፋፋታቸው ይስተዋላል ብሏል፡፡ መንግሥት በአስቸኳይ ኃላፊነቱን መወጣት አለበት ሲልም ረቡዕ ጥቅምት 12 ቀን 2012 ዓ.ም. በሰጠው ጋዜጣዊ መግለጫ ገልጿል፡፡ኢዜማ በበኩሉ ዓርብ ጥቅምት 14 ቀን 2012 ዓ.ም. ‹‹አገር የማዳን ጥሪ›› በሚል ርዕስ ባወጣው መግለጫ፣ ፍላጎትን በኃይል ለመጫን የሚደረጉ የሥርዓተ አልበኞች ሙከራዎች ከጊዜ ወደ ጊዜ እየተባባሱ መጥተዋል ብሏል፡፡ የመንግሥት እነዚህን ሙከራዎች አስቀድሞ የመተንበይ፣ ሲከሰቱም አፋጣኝና ተገቢውን ምላሽ የመስጠት አቅም ከጊዜ ወደ ጊዜ መሻሻል እየታየበት አይደለም ሲልም አስታውቋል፡፡ ‹‹በዚህም ምክንያት የዜጎች ሕይወት በተደጋጋሚ አደጋ ላይ ወድቋል፣ እየወደቀም ይገኛል፤›› በማለት፣ መንግሥት ሰላምና ደኅንነት እንዲያስጠብቅ አሳስቧል፡፡በቁጥር ቀላል የማይባሉ ዜጎች በአገራቸው ደኅንነታቸው ተጠብቆ በነፃነት የመንቀሳቀስ፣ የመሥራትና የመኖር መብታቸውን መጠቀም የማይችሉበት ብቻ ሳይሆን፣ በማያቋርጥ ሥጋትና ጭንቀት ውስጥ ሕይወታቸውን እንዲመሩ የተገደዱበት ደረጃ ላይ ተደርሷል የሚለው የኢዜማ መግለጫ፣ ‹‹ይህ ጉዳይ በአስቸኳይ የማይታረም ከሆነ የሽግግር ሒደቱ ተጨናግፎ ወደ የማንወጣው ቀውስ ውስጥ ሊከተን ይችላል፤›› ሲልም ሥጋቱን ገልጿል፡፡ በተመሳሳይ ኢሶዴፓም በመግለጫው በአሁኑ ወቅት አብሮነትን ከሚሸረሽሩ እንቅስቃሴዎች በተጨማሪ፣ ‹‹የሕዝብ አስተያየትና ሐሳብ እየተረገጠ አምባገነንነት በአንዳንድ ባለሥልጣናትና ወገኖች ጭምር እያቆጠቆጠ ነው፤›› በማለት፣ መንግሥት በአስቸኳይ የማስተካከያ ዕርምጃዎችን ይወስድ ዘንድ ጥሪውን አስተላልፏል፡፡ከዚህ በተጨማሪም በአገሪቱ ያለው የፖለቲካ ምኅዳር አሁንም እንደ ወትሮው በገዥው የኢትዮጵያ ሕዝቦች አብዮታዊ ዴሞክራሲያዊ ግንባር (ኢሕአዴግ) ካድሬዎች ቁጥጥር ሥር ነው በማለት የከሰሰ ሲሆን፣ ‹‹ተሻሻለ የተባለው የምርጫና የፖለቲካ ፓርቲዎች አዋጅ የባሰ አሳሪ ነው፤›› ብሏል፡፡ኢሶዴፓ የተሻሻለው የምርጫና የፖለቲካ ፓርቲዎች አዋጅ ይብሱኑ አሳሪ ነው ያለበት ምክንያት ደግሞ፣ ‹‹ነባር ፓርቲዎች እንደ አዲስ እንዲመዘገቡ መደንገጉ፣ ፓርቲዎች ለምዝገባ የሚሰበስቡት የድጋፍ ፊርማ መጠን እጅግ የተጋነነ መሆኑ፣ ፓርቲ በመወከል የሚወዳደሩ ዕጩዎች የድጋፍ ፊርማ እንዲሰበሰቡ መወሰኑ፣ የመንግሥት ሠራተኛ የሆኑ ዕጩ ተወዳዳሪዎችን ዕጩ ተወዳዳሪ ለመሆን ሥራ ልቀቁ የሚል ጫና መፈጠሩ፣ በምርጫዎች ላይ የሕዝብን ተሳትፎ የሚገድቡ ናቸው፤›› በማለት በዝርዝር አቅርቧል፡፡ስለሆነም አዋጁ በአስቸኳይ እንዲሻሻል ጥያቄውን በማቅረብ፣ ‹‹ይህ ባልሆነበት ሁኔታ የሚደረግ ምርጫ ውጤት ከጥቅሙ ይልቅ ጉዳቱ ሊያመዝን ይችላል፤›› ሲል ሥጋቱን ገልጿል፡፡አገሪቱ የምትተዳደረው አሁን በሥራ ላይ ባለው ሕገ መንግሥት ከመሆኑ አንፃር የተለያዩ ፍላጎት ያላቸው የፖለቲካ ፓርቲዎችና ማኅበራዊ ስብስቦች፣ ግለሰብ አክቲቪስቶችንና ኢመደበኛ አደረጃጀቶች ፍላጎታቸውን ማቀንቀን ያለባቸው በዚህ ማዕቀፍ ውስጥ መሆን ቢገባውም፣ ወቅታዊ እንቅስቃሴው ግን ሕገ መንግሥቱን የዘነጋ እንደሆነም ኢሶዴፓ አስታውቋል፡፡‹‹ብዙ ስሜታዊነት እየጫረ ያለው የአዲስ አበባ ባለቤትነት ጉዳይ ከተማው በሕገ መንግሥቱ ድንጋጌ መሠረት በፌዴራል መንግሥት ቁጥጥር ሥር እንደ መሆኑ፣ ተገቢነት የሌላቸውንና ወቅቱን ያልጠበቁ የይገባኛል ጥያቄዎችን በማንሳት ሰላም ወዳዱን ሕዝብ የሚያውኩ ወገኖች ሥርዓት ያዙ፤›› በማለት ማሳሰቢያ አዘል ጥሪውን አቅርቧል፡፡ስለሆነም መንግሥት ስህተቶቹን አርሞ የሕዝብ አንገብጋቢ ጉዳዮችን እያዳመጠ የሕዝብ ውሳኔ በዴሞክራሲያዊ አግባብ እንዲንፀባረቅ የፖለቲካ ምኅዳሩን ለማመቻቸት አስቸኳይ ዕርምጃ እንዲወሰድ በማለት ኢሶዴፓ ያሳሰበ ሲሆን፣ በመጨረሻም እየተከሰተ ላለው ቀውስ አስተዋጽኦ እያደረጉ ያሉ ወገኖች ሁሉ ከድርጊታቸው እንዲቆጠቡ፣ ገዥው ፓርቲ ኢሕአዴግም አገራዊና ሕዝባዊ ኃላፊነቱን ተገንዝቦ ራሱን ያስተካክል በማለት ጥሪውን አስተላልፏል፡፡ ኢዜማ ባወጣው መግለጫ በዜጎች ሕይወት ላይ የደረሰውን ጥፋትና ተፈጽሟል ያለውን ሕገወጥና አሳፋሪ ድርጊት አጥብቆ የሚኮንን መሆኑን አስታውቋል፡፡ ባለፉት ቀናት በሥርዓተ አልበኞች በተወሰዱ የጥፋት ዕርምጃዎች የዜጎች ሕይወት መጥፋቱን፣ አካል መጉደሉን፣ ንብረት መውደሙን፣ በተዘጉ መንገዶች ምክንያት ዜጎች መንገላታታቸውንና የአገሪቱ ኢኮኖሚ መስተጓጉሉን አስታውቋል፡፡ ‹‹መንግሥት የችግሩን ጥልቀትና ሕግ የማስከበር ድክመቱን በሚገባ በመፈተሽ በአስቸኳይ ክፍተቶቹን እንዲያስተካክል፣ የዜጎቹን ሰላምና ደኅንነት የማስጠበቅና ጥፋተኞችን ሕግ ፊት የማቅረብ ኃላፊነቱን በአግባቡ እንዲወጣ ከመቼውም ጊዜ በላይ አጥብቀን እናሳስባለን፤›› ሲል ኢዜማ ጠይቋል፡፡ ኢዜማ በመግለጫው መላው አገር ወዳድ ኢትዮጵያዊያን ከመቼውም ጊዜ በላይ የሚቻለውን ሁሉ ለማድረግ የሚገባቸው ወቅት ላይ መሆናቸውን በመገንዘብ፣ ልዩነቶቻቸውን አቻችለው በአንድነት እንዲቆሙና አገሪቱ ከተደቀነባት ከባድ አደጋ እንዲታደጉ ጥሪውን አቅርቧል፡፡ 